作者:無名氏
標題:多麗
內容:近中秋，迥然玉宇澄鮮。更堯蓂、十有一葉，向人特敷妍。喜名家、世行陰德，有餘慶、門擁祥煙。夢協熊羆，間生鸑鷟，妙年攀桂振青氈。橫飛上，金閨粉署，小試佐臨川。翩然返，一身似葉，琳館清閒。記榜下、曩嘗附驥，浪萍還有夤緣。曳長裾、不辭還道，接漫刺、復面同年。邂逅佳辰，鋪排雅席，金爐香嫋欲何言。願趣詔、入扶宗社，浩氣愈純全。長年少，龜齡共永，鶴算同堅。